Sinkende skip: Nóg Denel-direkteure bedank | Netwerk24
Deur William Horne 25 Februarie 2021 18:20
'n Denel Cheetah-vliegtuig. Foto: Defence Web
Monhla Hlahla, voorsitter van Denel, het bedank, asook Nonzukiso Siyotula, nie-uitvoerende direkteur van die maatskappy.
Dit kom op dieselfde dag wat daar geen staatshulp vir die sukkelende staatsonderneming aangekondig is tydens Tito Mboweni, minister van finansies, se begrotingsrede nie.
Denel, wat so beleërd is dat hy al vir amper 'n jaar nie sy werknemers, insluitend direkteure en bestuurslui, ten volle kon betaal nie, het gehoop nog 'n reddingsboei is op pad.
Direkteure bedank ook waarskynlik omdat daar tans 'n hofuitspraak dreig wat kan beteken die ganse direksie van Denel word twee maande lange tronkstraf opgelê vir hul versuim om ingevolge 'n hofbevel van Augustus alle agterstallige salarisse aan sy werkers te betaal.
Direkteurs is al besig om van die begin van die jaar af te bedank.
Die totale getal bedankings vir die jaar staan nou al op ses – insluitend die waarnemende uitvoerende hoof, Talib Sadik, wat bedank het net ná sy ampstermyn as hoof oop 21 Februarie geëindig het.
Denel sê hy is nou ywerig op soek na nog 'n voorsitter, maar sukkel reeds meer as ses maande om 'n permanente uitvoerende hoof op te spoor. Hy het op 22 Februarie nóg 'n waarnemende hoof vir ses maande aangestel.